Volgens Streicher is die sogenaamde piek van die siekte ŉ breë periode en strek dit van 20 Julie tot 14 Augustus vir Suid-Afrika as ŉ geheel. Die Wes-Kaap het volgens hom reeds op 24 Junie die piek van die siekte bereik en terwyl 52 sterftes per dag in daardie stadium in die provinsie aangemeld is, het dit nou na sowat 30 afgeneem.
“Die Oos-Kaap het sowat twee weke gelede deur sy piek gegaan en sterftes daar neem nou elke dag af,” sê Streicher.
Mulder meen Suid-Afrika was gelukkig dat die Wes-Kaap eerste getref is. Die provinsie het die pandemie baie goed hanteer, het sy kapasiteit goed bestuur en ander provinsies kon waardevolle lesse daaruit leer. Dit lyk egter of talle ander provinsies nie dieselfde vermoë as die Wes-Kaap het om die virus te pak nie.
“Die provinsies wat in die grond in bestuur is, soos die Oos-Kaap, gaan die swaarste getref word. Ek sidder ook vir wat in Limpopo en Mpumalanga kan gebeur,” sê Mulder.
Streicher sê die kans dat ŉ sogenaamde tweede golf van Covid-19 die land gaan tref, is onwaarskynlik en in ŉ provinsie soos die Wes-Kaap is die moontlikheid “weglaatbaar klein”.
Panda het, nes talle ander instellings, organisasies en selfs politieke partye, reeds maande gelede gevra dat die afsonderingstydperk opgehef word. “Ons meen die regering het nie voldoende ondersoek na die nadele van die afsonderingstydperk ingestel nie. Jy verloor ook lewensjare weens die afsondering self en jy moet ál die faktore opweeg.
Mulder sê ook daar is nie meer nut aan ŉ afsonderingstydperk nie. “Die ekonomiese skade is nie regverdigbaar nie. Die kapasiteit wat ons nié gebou het nie, is nie die publiek se skuld nie. Dit is die regering se skuld wat die geld in die middel van ŉ pandemie gesteel het. Dít is vir wie ons moet kwaad wees.
Hy sê terwyl die sterftes ernstig opgeneem moet word, moet dit ook vergelyk word met ander probleme – en die regering se reaksie moet pas by die omvang van die probleem. Suid-Afrika het jaarliks ook sowat 14 000 padsterftes en dit “is ŉ wesenlike probleem. Ons kan daardie sterftes ook verminder deur almal 60 km/h te laat ry, maar ons doen dit nie.”
Benewens die ekonomiese uitwerking wat die afsonderingstyd op die land het, is daar ook al hoe meer gevolge wat ander siektes betref. “Mense met MIV of TB kom nie by die hospitaal uit nie. As jy vir mense sê daar word [weens Covid-19] ŉ miljoen grafte in Gauteng gegrawe, wil hulle nie meer hospitaal toe gaan nie.